**Magyarosi Ernő**, Génsebészet II, Célország és város: Szlovákia, Eperjes

2025. június 23–27. között részt vettem az Erasmus+ mobilitási hét programján a Prešovi Egyetem Biológia Tanszékén. A látogatás célja az emberazonosítás igazságügyi, régészeti és genetikai alapelveinek tanulmányozása volt.

A hét első napján megismerkedtünk a résztvevő csoportokkal, majd betekintést nyertünk a bioarcheológia világába egy egyiptomi (Deraheib-vádi) esettanulmány kapcsán. Két különböző korból származó emberi leletet vizsgáltunk: az iszlám és a predinasztikus korszakból. Míg az első, Mekka felé fordulva, egyenes testhelyzetben, szőlőmagokkal volt eltemetve, a második összegömbölyödve, Ziziphus spina-christi gyógynövény terméseivel. Információkat szereztünk arról is, hogyan lehet felismerni a táplálkozási szokásokat, csontpatológiákat és fertőző betegségeket, például a tuberkulózist oszteológia, zooarcheológia és archeobotanika segítségével. Az egyetemi kutatások és a mobilitási hét bemutatása után megismerkedtünk az egyetem különböző laboratóriumaival és műszereivel. A színvonalas előadások után pedig Eperjes város kulturális örökségeit is meglátogattuk, sétálva a város központjában.

A következő napon prezentációt hallgattunk a genetikai emberazonosítás alapjairól, különös figyelmet fordítva az azonosítás során használható DNS-forrásokra, mint például a vér, nyál, hajgyökér, fog vagy bőrsejtek. Megismertük az alkalmazott molekuláris technikákat és a legalkalmasabb DNS situsokat (STR, Y-STR, mitokondriális DNS, SNP). A laboratóriumi gyakorlatokon elsajátítottuk a DNS izolálás alapvető lépéseit, a lizistől a szeparáláson át a megkötésig, mosásig és elúcióig, saját nyálmintából. Ezután spektrofotometriás módszerrel mennyiségi ellenőrzést végeztünk, amely által kimutattuk a DNS jelenlétét. A gyakorlatokat elméleti, interaktív megbeszélések követték, amelyek során a módszereket igazságügyi emberazonosításra alkalmaztuk. A nap fénypontja az volt, amikor egy gazdag kereskedő utódját kerestük meg DNS-profil segítségével. A lehetséges utódok DNS-mintázata alapján kiszámoltuk az apaazonosítási indexet.

Szerdán kiránduláson vettünk részt, amely kiváló alkalmat nyújtott a különböző országokból érkezett diákok és tanárok megismerésére. A Nižná Myšľa helységben található szabadtéri régészeti bemutatóhelyen, rekonstruált házakat tekintettünk meg, amelyek a régészeti feltárások alapján épültek, majd múzeumi vezetés során ismerkedtünk meg a kiállított több ezeréves tárgyakkal és emberi leletekkel. Különösen megható volt látni a női csontvázak mellé temetett kisgyerekeket. Ezt követően a szepesi várat fedezhettük fel, amely lenyűgözött bennünket magas falrendszerével és bepillantást engedett a történelem eme fontos építészeti vívmányaiba, melyeket királyok, nemesek és keményen dolgozó emberek hoztak létre a védelem biztosítása érdekében.

Végül csütörtökön számomra talán a legizgalmasabb program következett: elméleti és gyakorlati szinten is tanulmányozhattuk az antropológia módszereit. Három csapatra oszolva, csontvázakat kellett összeraknunk. Az én csapatom megállapította, hogy a vizsgált csontváz egy 30–40 éves, körülbelül 166 cm magas férfié, akinek genetikai különlegessége a felkarcsont alatti foramen supratrochleare volt. Ezt követően a saját ujjlenyomatunk egyediségét vizsgáltuk festéses módszerrel, majd elemeztük és összehasonlítottuk a nagyobb mintázatokat és az apróbb egyedi vonásokat, így megismerkedtünk azokkal a technikákkal, amelyek segítségével a biometria dolgozik.

A mobilitás különlegessége volt, hogy mindennap csapatunkkal különböző ételkülönlegességeket kóstolhattunk meg. Jó hangulat és kellemes séták tették még élvezetesebbé ezt a rendkívüli hetet. Összességében tehát tudományos, kulturális és személyes kapcsolatok szempontjából is gazdagodtunk az eperjesi Erasmus+ mobilitás során.